“ছিঃ রে ননী ছিঃ” প্যারোডি পোস্টারে বিজেপিকে খোঁচা তৃণমুলের

নদিয়া: ভাইরাল ওড়িয়া গান (Viral Odia Song) ‘ছিঃ ছিঃ ছিঃ রে ননী ছিঃ’ লেখা পোস্টারে শুরু হল রাজনৈতিক প্যারোডি (Political Parody)। মজার ছলে এবার পোস্টার দিয়ে বিজেপিকে (BJP) বিঁধল তৃণমূল (TMC)। পোস্টারে লেখা ‘চেয়ারে বসে দেড় বছরে করলি সোনা এ কী? / হাজার পাঁচেক জাল সার্টিফিকেট বেচে নিজের ভাগে কত পেয়েছিস?’।

নদিয়া (Nadia) জেলার বগুলার ঘটনা। নদিয়ার বগুলার ২ নম্বর পঞ্চায়েত এলাকার রাস্তার বিভিন্ন জায়গায় পোস্টার পড়েছে বিজেপির বিরুদ্ধে। সেই পোস্টারে বিভিন্ন কবিতা ও গান আকারে বিজেপির বিরুদ্ধে লেখা রয়েছে একাধিক শ্লোগান। পাশাপাশি এই দুর্নীতির অভিযোগে বিজেপির পঞ্চায়েত প্রধানকে গ্রেফতার করার দাবিও তোলা হয়েছে তৃণমূলের তরফে।

আরও পড়ুন: আবাস যোজনায় কাটমানি! নিশানায় বিজেপির পঞ্চায়েত সদস্য

তৃণমুলের অভিযোগ, গত আড়াই বছর হয়েছে বিজেপি এই পঞ্চায়েত পেয়েছে। এই আড়াই বছরেই বিজেপির বিরুদ্ধে প্রায় ৫ হাজার জাল নথি টাকার বিনিময়ে বিক্রি করার অভিযোগ উঠেছে। সেই অভিযোগে গত কয়েকদিন আগেই এই পঞ্চায়েতের কয়েকজন কর্মীকে গ্রেফতার করে পুলিশ।

সোমবার আবার এই অভিযোগ সামনে এনে পঞ্চায়েতের দেওয়ালে বিভিন্ন পোস্টার দেওয়া হয়েছে তৃণমুলের পক্ষ থেকে। এই ঘটনাকে কেন্দ্র করে যথেষ্ট চাঞ্চল্য ছড়িয়ে পড়েছে গোটা এলাকায়।